钦定古今图书集成/明伦汇编/氏族典/第046卷 > 《廖用贤尚友录》 > 危稹
## 钦定古今图书集成/明伦汇编/氏族典/第046卷 > 《廖用贤尚友录》 > 危稹

按《宋史危稹传》：“稹字逢吉，抚州临川人。旧名科，淳熙
十四年举进士，孝宗更名稹。时洪迈得稹文，为之赏
激，调南康军教授。转运使杨万里按部，骤见叹奖，偕
游庐山，相与酬倡。调广东帐司，未上，服父丧，免。调临
安府教授。丁母忧，免干办京西安抚司公事。入为武
学谕，改太学录。明年，迁武学博士，又迁诸王宫教授。”
稹谓“以教名官，而实未尝教，请改创宗子学，立课试
法如两学。”从之。嘉定九年，新学成，改充博士。其教养
之规，稹所论建。迁秘书郎、著作佐郎兼吴、益王府教
授，升著作郎兼屯田郎官。迕宰相，出知潮州，寻以通
金华徐侨书论罢，提举千秋鸿禧观。久之，知漳州。郡
有临漳台，据溪山最胜处，作龙江书院其上。既成，《横
经》自讲，人用歆动。郡有经总制无名钱，厉民为甚。稹
疏于朝，悉罢之。会常平使有言，稹不欲辩，即自请以
归。久之，提举崇禧观，卒。